โรงงานยาสูบร้องภาษีใหม่ดันราคาบุหรี่ไทยพุ่ง
โรงงานยาสูบ ร้องรัฐปรับโครงสร้างภาษีใหม่ เข้าทางบุหรี่นอก ส่งผลบุหรี่ไทยต้องขึ้นราคา แข่งขันยาก คาดกระทบยอดขายรายได้ส่งเข้าคลังลดแน่
30 มี.ค. 2554

โรงงานยาสูบ ร้องรัฐปรับโครงสร้างภาษีใหม่ เข้าทางบุหรี่นอก ส่งผลบุหรี่ไทยต้องขึ้นราคา แข่งขันยาก คาดกระทบยอดขายรายได้ส่งเข้าคลังลดแน่ 
นายอำนวย ปรีมนวงศ์ ผู้ตรวจราชการกระทรวงการคลัง ในฐานะประธานอำนวยการโรงงานยาสูบ เปิดเผยถึงผลกระทบจากการปรับโครงสร้างภาษียาสูบใหม่ของกรมสรรพสามิตว่า เบื้องต้นเชื่อว่าการปรับภาษีจากปัจจุบันที่เก็บจากราคาหน้าโรงงานหรือราคาแจ้งนำเข้า หรือ  CIF มาเก็บจากราคาขายปลีกหรือเก็บภาษีต่อมวน จะกระทบต่อยอดขายโดยเฉพาะบุหรี่ตลาดล่าง และกลาง ที่จะส่งผลต่อกำไรและรายได้ที่นำส่งกระทรวงการคลังซึ่งที่ผ่านมาโรงงานยาสูบถือว่าเป็นรัฐวิสาหกิจชั้นดี สามารถจัดส่งรายได้เข้าคลังในอันดับต้นๆ เฉลี่ยปีละ 5 - 6หมื่นล้านบาท 
นอกจากนี้โรงงานยาสูบ ยังเสียเปรียบบุหรี่นอก เนื่องจากโรงงยาสูบต้องรับภาระจ่ายภาษีเงินได้ร้านค้า แทนร้านค้าช่วง หรือตัวแทนจำหน่ายทั้ง ป.1 , ป.2 และ ป.3 คิดรวมเป็นภาระภาษีที่ต้องจ่ายให้กรมสรรพากรเฉลี่ยประมาณ 700 ล้านบาทต่อปี โดยที่บุหรี่นอกไม่มีภาระภาษีดังกล่าว 
ด้านอำนาจ เพิ่มชาติ รองผู้อำนวยการโรงงานยาสูบ ด้านใบยา รักษาการแทนผู้อำนวยการโรงงานยาสูบ เปิดเผยว่า การปรับภาษียาสูบใหม่ จะทำให้โรงงานยาสูบเสียเปรียบบุหรี่นอก เพราะภาระภาษีจะสูงขึ้นเป็นแรงกดดันให้โรงงานยาสูบต้องขึ้นราคาบุหรี่ตลาดล่าง ขณะที่บุหรี่ตลาดต่างประเทศที่มีราคาสูงอยู่แล้วจะมีภาระภาษีลดลง ทำให้ได้กำไรมากขึ้น
"การปรับโครงสร้างภาษีครั้งนี้จะช่วยเรื่องการตีตลาดของบุหรี่นอกเช่นจากประเทศอินโดนีเซียที่มีราคาถูก ที่กำลังเข้ามาตีตลาดได้  แต่ขณะเดียวกันกลับช่วยลดภาระภาษีให้กับบุหรี่นอกที่มีราคาแพง ซึ่งปัจจุบันยาสูบมีส่วนแบ่งการตลาดที่ 80 %  ที่เหลือเป็นบุหรี่นอกที่เข้ามาตีตลาดเพิ่มขึ้นทุกปี  ส่วนผลกระทบว่ายอดขายและการส่งรายได้เข้าคลังจะลดไปเท่าไร ยังไม่สรุปต้องรอโครงสร้างภาษีใหม่ประกาศใช้ก่อน"นายอำนาจกล่าว